Meddelelse om gældende antidumpingforanstaltninger vedrørende importen af ubearbejdet, ulegeret magnesium med oprindelse i Folkerepublikken Kina

(2002/C 230/02)

Den 18. juni 2002 trak Comité de Liaison des Industries de Ferro-Alliages (Euro Alliages) formelt sin klage tilbage på vegne af den eneste kendte producent i Fællesskabet af ubearbejdet, ulegeret magnesium, Pechiney Electrométallurgie, Frankrig.

1. Vare og gældende foranstaltninger

Den pågældende vare er ubearbejdet, ulegeret magnesium med oprindelse i Folkerepublikken Kina, der i øjeblikket tariferes under KN-kode 8104 11 00 og ex 8104 19 00. Disse KN-koder angives kun til orientering.

De foranstaltninger, der i øjeblikket er i kraft, er en endelig antidumpingtold, som blev indført ved Rådets forordning (EF) nr. 2402/98(1).

2. Den seneste udvikling

Klageren hævder, at de gældende foranstaltninger ikke længere er nødvendige, fordi den eneste kendte producent i Fællesskabet vil indstille produktionen. Foranstaltningerne bør derfor bringes til ophør.

3. Igangværende interimsundersøgelse

I juni 2002 blev der indledt en delvis interimsundersøgelse(2) i henhold til artikel 11, stk. 3, i Rådets forordning (EF) nr. 384/96(3). Denne er begrænset til en undersøgelse af, hvorvidt de gældende foranstaltninger er hensigtsmæssige. Bringes foranstaltningerne til ophør, vil ovennævnte fornyede undersøgelse blive afsluttet i overensstemmelse hermed.

4. Procedure

I overensstemmelse med artikel 11 og 21 i Rådets forordning (EF) nr. 384/96 ("grundforordningen") vil der blive truffet afgørelse om, hvorvidt det er berettiget at bringe antidumpingforanstaltningerne til ophør. Interesserede parter bedes derfor inden for en frist på 40 dage efter offentliggørelsen af denne meddelelse i De Europæiske Fællesskabers Tidende give sig til kende og indgive oplysninger og dokumentation til Kommissionen.

Kommissionen kan desuden høre interesserede parter, forudsat at de indgiver en anmodning, hvoraf det fremgår, at der er særlige grunde til, at de bør høres. Anmodningen skal fremsættes inden for ovennævnte frist.

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-postadresse, telefon-, fax- og/eller telexnummer.

Kommissionens adresse: Europa-Kommissionen Generaldirektoratet for Handel

Direktorat B

Kontor J-79 05/16 B - 1049 Bruxelles Fax (32-2) 295 65 05 Telex COMEU B 21877.

5. Manglende samarbejdsvilje

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger i overensstemmelse med artikel 18 i grundforordningen.

Konstateres det, at en berørt part har indgivet urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger.

(1) EFT L 298 af 7.11.1998, s. 1, senest ændret ved forordning (EF) nr. 2788/2000 (EFT L 324 af 21.12.2000, s. 4).

(2) EFT C 140 af 13.6.2002, s. 14.

(3) EFT L 56 af 6.3.1996, s. 1, senest ændret ved forordning (EF) nr. 2238/2000 (EFT L 257 af 11.10.2000, s. 2).